Νηστίσιμα σουτζουκάκια από ρεβύθι
Αυτά τα σουτζουκάκια δεν υστερούν καθόλου σε γεύση από τα κλασικά. Ζυμώνονται με πολτό από βρασμένο ρεβύθι όπως τα φαλάφελ. Μπορούμε να τα σερβίρουμε με σάλτσα ή σκέτα.
500 γρ. ρεβύθια, μουλιασμένα αποβραδίς, 1 κρεμμύδι, σε ψιλά καρέ, 1 σκελίδα σκόρδου, σε φετάκια, 1 κουτ. σούπας κέτσαπ, 1/2 κουτ. γλυκού κύμινο σε σκόνη, 80 γρ. αλεύρι για όλες τις χρήσεις, κοσκινισμένο + επιπλέον για το πανάρισμα, 1 κουτάκι ανθρακούχο νερό, για το πλάσιμο, αλάτι, φρεσκοτριμμένο πιπέρι, λάδι για το τηγάνισμα, 1/2 φλιτζ. τσαγιού ελαιόλαδο, 400 γρ. ντοματάκια κονσέρβας, πολτοποιημένα στο μούλτι με το χυμό τους, 1 σκελίδα σκόρδου, λιωμένη, 1 φύλλο δάφνης, 4 - 5 κόκκοι μπαχάρι, 1 κουτ. γλυκού ζάχαρη, αλάτι, φρεσκοτριμμένο πιπέρι
Για τα νηστίσιμα σουτζουκάκια από ρεβίθι, βράζουμε τα ρεβύθια σε μια κατσαρόλα με άφθονο νερό για περίπου 1 ώρα ή μέχρι να μαλακώσουν. Για να γλιτώσουμε χρόνο, μπορούμε να χρησιμοποιήσουμε τη χύτρα.Πολτοποιούμε τα ρεβύθια με το κρεμμύδι και το σκόρδο στο μπλέντερ (ή στο μούλτι σε δόσεις) και βάζουμε τον πολτό σε ένα σκεύος.Προσθέτουμε το κύμινο, το κέτσαπ, το αλεύρι και αλατοπίπερο. πρέπει να προκύψει ένα μείγμα σφιχτό, που να πλάθεται χωρίς να σπάει. Αν χρειαστεί, διορθώνουμε προσθέτοντας λίγο αλεύρι ή λίγο ανθρακούχο νερό.Πλάθουμε το μείγμα σε μακρόστενα σουτζουκάκια, βρέχοντας τα χέρια μας κάθε τόσο στο ανθρακούχο νερό. Τα αλευρώνουμε και τα τηγανίζουμε σε ένα βαθύ τηγάνι ή κατσαρόλα σε καυτό λάδι (περίπου 2 εκ. από τον πυθμένα του σκεύους).Τα βγάζουμε να στραγγίξουν σε χαρτί κουζίνας.Παράλληλα, σε μια μέτρια κατσαρόλα βάζουμε όλα τα υλικά της σάλτσας και 1 ποτήρι νερό. Αφήνουμε το μείγμα να πάρει βράση και μετά χαμηλώνουμε τη φωτιά και βράζουμε μέχρι να πήξει η σάλτσα.Σερβίρουμε τα σουτζουκάκια και τα περιχύνουμε με τη σάλτσα. Συνοδεύουμε με πιλάφι.
Αλεύρι (ζύμες),Ζάχαρη,Ρεβύθια,Πάσχα,Νηστίσιμα